b'\n_START_ARTICLE_\nGula\n_START_PARAGRAPH_\nGula (sumeriksi suuri) on muinainen mesopotamialainen parannuksen jumalatar ja Ninurtan vaimo. Sumerissa h\xc3\xa4net tunnettiin my\xc3\xb6s nimill\xc3\xa4 Bau, Nininsina tai Ninkarrak. H\xc3\xa4n oli Laga\xc5\xa1in kaupunkivaltioon kuuluneen Urukugin suojelusjumalatar sek\xc3\xa4 Nininsina-nimisen\xc3\xa4 Nippurista etel\xc3\xa4\xc3\xa4n sijainneen Isinin kaupunginjumalatar. Nippurissa h\xc3\xa4nt\xc3\xa4 puolestaan kutsuttiin nimell\xc3\xa4 Ninnibru, Nippurin kuningatar._NEWLINE_Gula on ilmeisesti ollut alun perin koirien jumalatar. Nininsina kuvattiin pitk\xc3\xa4\xc3\xa4n koirap\xc3\xa4isen\xc3\xa4, ja koira oli h\xc3\xa4nen tunnuksensa. Koska koirien haavojen nuolemisella uskottiin olevan parantava vaikutus, h\xc3\xa4nest\xc3\xa4 tuli parantamisen jumalatar. Bau oli sumerien mytologiassa ylijumala Anin tyt\xc3\xa4r ja sateen jumala Pabilsagin (Ninurta tai Ningirsu) puoliso. Babylonian vanhalla kaudella Gula rinnastettin Nininsinaan, ja kummankin tunnusel\xc3\xa4in oli koira.'